採珠行
作者：鮑溶
朝代：唐

paragraphs: 東方暮空海面平，驪龍弄珠燒月明。
海人驚窺水底火，百寶錯落隨龍行。
浮心一夜生姦見，月質龍軀看幾遍。
擘波下去忘此身，迢迢謂海無靈神。
海宮正當龍睡重，昨夜孤光今得弄。
河伯空憂水府貧，天吳不敢相驚動。
一團冰容掌上清，四面人入光中行。
騰華乍搖白日影，銅鏡萬古羞爲靈。
海邊老翁怨狂子，抱珠哭向無底水。
一富何須龍頷前，千金幾葬魚腹裏。
鱗蟲變化爲陰陽，填海破山無景光。
拊心髣髴失珠意，此土爲爾離農桑。
飲風衣日亦飽煖，老翁擲却荆雞卵。